Bekroonde aktrise neem eie leweDie bekroonde aktrise Shoki Mokgapa het Dinsdagaand haar stryd teen kliniese depressie en angs verloor. Foto: Facebook Die aktrise Shoki Mokgapa, wat bekend was vir haar rol in die trefferfliek Sink, het Dinsdagaand haar jare lange stryd teen depressie en angs verloor toe sy haar eie lewe geneem het. Die fliek Sink het Donderdagmiddag die aankondiging op sy Facebook-blad gedoen. Mokgapa, wat in 2015 as beste aktrise op die kykNET Silwerskermfees aangewys is vir haar rol as Rachel in die rolprent, was 34. Op dieselfde fees is Sink vir nege pryse benoem, waarvan hy vyf gewen het. “Sy was ŉ dapper vrou wat hulp gesoek het,” lui die aankondiging, “maar dit blyk die siekte was sterker as sy.” Volgens die blad is haar naasbestaandes tans saam waar hulle oor haar rou en haar begrafnis beplan. “Hulle vier hul dogter en waardeer die liefde wat haar aanhangers en tydgenote aan haar betoon het.” Vanessa Morey en Shoki Mokgapa by Maroela Media se Buitebioskoop in 2015. Foto: Maroela Media Mokgapa het haar debuut tien jaar gelede as ŉ persoonlike assistent in die reeks The Lab gemaak, maar haar loopbaan het sedertdien die hoogtes ingeskiet, het Nashoba Billy van haar bestuursagentskap, MLA Talent Agency, gesê. Mokgapa het ook onder meer ŉ Safta vir haar vertolking van die rol van die huishulp in Sink gewen. ’n Gedenkdiens word vir Dinsdag 2 Oktober beplan. Die plek is nog nie bekend gemaak nie. Huldeblyke stroom sedertdien in op sosiale media. Clive Morris Productions skryf: “Ons is uiters hartseer om te verneem van die heengaan van Shoki Mokgapa. Almal by CMP was mal daaroor om saam met haar te werk en ons gaan haar baie mis.” Die aktrise Tiffany Barbuzano het getwiet: “Jy was van sterre gemaak, liewe @ShokiMokgapa. Rus in vrede; wees vry.”